Foto: Qozog‘iston FVV 52 kishining fojiali o‘limiga sababchi bo‘lgan yong‘in yuz bergan avtobus egasi Chimkentga O‘zbekistondan ekstraditsiya qilindi. Bu haqda Tengrinews.kz Bosh prokuratura matbuot xizmatiga tayangan holda xabar bermoqda.    «Qozog‘iston Bosh prokuraturasi va Ichki ishlar vazirligi xodimlari tomonidan jinoiy javobgarlikka tortish uchun O‘zbekistondan Orduxan Mextiyev ekstraditsiya qilindi. Qo‘lga olingan shaxs texnik nosozlikka ega, Aqto‘be oblastida joriy yil yanvar oyida transport vositasining yonib ketishi va 52 kishining halok bo‘lishiga olib kelgan avtobusdan noqonuniy ravishda foydalanishda gumonlanmoqda», - deyiladi Qozog‘iston Bosh prokuraturasi xabarida.    Ta’kidlanishicha, jinoyat sodir etilganidan keyin gumonlanuvchi qo‘shni davlat hududida yashiringan. Erkak xalqaro qidiruvga berilgan. Gumonlanuvchi Mextiyev Chimkent tergov izolyatoriga joylashtirildi. Eslatib o‘tamiz, 1 dekabr kuni Toshkentda mash’um avtobus egasi qo‘lga olingandi.